ยืดภาษีดีเซลแน่นอนสนองอุ้มค่าครองชีพ
คลังเรียกสรรพ สามิตถกต่ออายุลดดีเซล 30 ส.ค.นี้ &#8220;ธีระชัย&#8221; ยอมรับนโยบายทำโครงสร้างภาษีน้ำมันบิดเบี้ยว
30 ส.ค. 2554

คลังเรียกสรรพ สามิตถกต่ออายุลดดีเซล 30 ส.ค.นี้ “ธีระชัย” ยอมรับนโยบายทำโครงสร้างภาษีน้ำมันบิดเบี้ยว
นายบุญทรง เตริยาภิรมย์ รมช.คลัง ในฐานะกำกับดูแล 3 กรมจัดเก็บภาษี กล่าวว่า ในวันที่ 30 ส.ค.นี้จะหารือกับผู้บริหารกรมสรรพสามิต ถึงเรื่องภาษีสรรพสามิตน้ำมัน โดยเบื้องต้นคาดว่าจะต่ออายุมาตรการลดภาษีน้ำมันดีเซลออกไปอีกระยะหนึ่ง
รมช.คลัง กล่าวยืนยันว่า การดำเนินการเรื่องโครงสร้างภาษีน้ำมันนั้นจะไม่ทำอะไรที่ไปขัดกับนโยบายการลดค่าครองชีพ โดยเฉพาะการปรับเพิ่มภาษีสรรพสามิตน้ำมันที่ลดลง 0.005 บาทต่อลิตร ไปอยู่ที่ 5.30 บาทต่อลิตร
นายบุญทรง กล่าวด้วยว่า ในวันที่ 1 ก.ย.นี้จะมีข้อสรุปเรื่องนโยบายคืนภาษีรถยนต์คันแรก ซึ่งกำหนดว่าต้องเป็นรถยนต์ที่มีราคาไม่เกิน 1 ล้านบาท โดยจะเน้นรถอีโคคาร์กับรถกระบะ โดยมีเงื่อนไขให้กับผู้ที่ไม่เคยมีประวัติในการซื้อรถยนต์มาก่อน แต่จะไม่ใช้วิธีลด ราคารถยนต์ลงมาแน่นอน
ขณะที่นายธีระชัย ภูวนาถนรานุบาล รมว.คลัง กล่าวว่า การกำหนดโครงสร้างภาษีสรรพสามิตน้ำมันนั้น รมว.พลังงาน จะเป็นผู้กำหนด เพราะเป็นอำนาจหน้าที่โดยตรง ส่วนภาษีเป็นเพียงเครื่องมือที่ใช้กำหนดโครงสร้าง 
“การดำเนินการเกี่ยวกับราคาน้ำมันเป็นไปตามนโยบายของพรรคเพื่อไทย ซึ่งเราก็จะเดินหน้าไปตามนั้นก่อน แต่ก็ตระหนักดีว่าทำให้เกิดปัญหาเรื่องโครงสร้างราคาน้ำมันที่อาจไม่จูงใจและอาจทำให้ปริมาณการใช้น้ำมันแต่ละประเภทเปลี่ยนไป” นายธีระชัย กล่าว
กระทรวงการคลัง รายงานว่า หากขยายมาตรการลดภาษีน้ำมันดีเซลต่อเนื่อง คาดว่าพฤติกรรมการใช้น้ำมันดีเซลของประชาชนจะเพิ่มสูงขึ้นมาอยู่ที่เดือนละ 1,953 ล้านลิตร รัฐบาลจะสูญเสียรายได้จากภาษีสรรพสามิตน้ำมันกว่าเดือนละ 8,435 ล้านบาท